**Tim Stützle** (s. 15. tammikuuta 2002 Viersen) on saksalainen jääkiekkoilija, joka edustaa NHL-seura Ottawa Senatorsia. Seura varasi hänet ensimmäisellä kierroksella koko NHL:n varaustilaisuuden 2020 kolmantena pelaajana, jolloin Stützlestä tuli kaikkien aikojen pienimmällä numerolla NHL:ään varattu saksalaispelaaja Leon Draisaitlin (2014) ohella. Hän on pelipaikaltaan keskushyökkääjä, mutta Stützle osaa pelata myös laidassa.

Ura
---

### Seuraura

Stützle pelasi C-juniori-ikäisenä Krefelder EV 1981:n junioreissa. Hän oli kaudella 2015–2016 joukkueensa paras maalintekijä 33 osumallaan. Kaudella 2016–2017 Stützle voitti koko Schüler-BL:n piste- ja syöttöpörssin tehoilla 37+46=83. Hän oli myös Krefeldin paras maalintekijä. Kaudeksi 2017–2018 Stützle siirtyi Jungadler Mannheimin A-nuoriin. Hän oli Deutsche Nachwuchsligan runkosarjassa joukkueen kolmanneksi paras pistemies tehoilla 18+29=47, joilla Stützle sijoittui koko sarjan pistepörssissä kuudenneksi. Hän voitti kauden päätteeksi DNL:n mestaruuden.

Vuoden 2018 vaihteessa Stützle kiinnitettiin New Hampshiren yliopistojoukkueeseen. Sioux City Musketeers varasi hänet 52. pelaajana USHL:n varaustilaisuudessa 2018. Stützle päätti jatkaa kaudella 2018–2019 pelejään kuitenkin kotimaassaan. Hän jakoi tehoilla 23+32=55 Jungadler Mannheimin sisäisen maalipörssin voiton Louis Brunen kanssa ja sijoittui sisäisessä pistepörssissä toiseksi Jan-Luca Schumacherin jälkeen. Stützle ja Brune jakoivat koko DNL:n maalipörssin kolmannen sijan Augsburger EV:n Donát Péterin kanssa, jonka kanssa Stützle jakoi myös pistepörssin neljännen sijan.

Stützle ei lopulta koskaan siirtynyt Yhdysvaltain yliopistosarjoihin, kun hän teki kesäkuussa 2019 kolmivuotisen DEL-sopimuksen Adler Mannheimin kanssa. Samana kesänä Seattle Thunderbirds varasi hänet 19. pelaajana CHL:n varaustilaisuudessa 2019, mutta Stützle päätti kuitenkin jatkaa kaudella 2019–2020 pelejään kotimaassaan. Hän teki miesten pääsarjadebyyttinsä vain 17-vuotiaana Mestarien liigan avauskierroksella 30. elokuuta 2019 vieraissa itävaltalaista Vienna Capitalsia vastaan. Stützle merkittiin Adlerin kakkosketjun oikeaan laitaan Nicolas Krämmerin ja Ben Smithin viereen. Hän sai ottelussa jääaikaa 13.39 minuuttia. Stützle teki myös ensimmäisen pääsarjamaalinsa ylivoimalla. DEL-debyyttinsä hän teki runkosarjan avauskierroksella 13. syyskuuta 2019 vieraissa Nürnberg Ice Tigersia vastaan. Stützle merkittiin heti Adlerin ykkösketjun vasempaan laitaan Ben Smithin ja Tommi Huhtalan viereen. Hän sai ottelussa jääaikaa 19.05 minuuttia. Stützle teki ottelussa myös ensimmäisen DEL-maalinsa. Kaikkiaan hänen tulokaskautensa toi 41 runkosarjaottelussa tehot 7+27=34. Stützle valittiin kauden päätteeksi DEL:n vuoden tulokkaaksi. CHL:ssä hän teki kahdeksassa ottelussa tehot 2+3=5.

Ottawa Senators varasi Stützlen koko NHL:n varaustilaisuuden 2020 kolmantena pelaajana. Hän oli varaustilaisuuden ensimmäisenä varattu eurooppalaispelaaja. Stützlestä tuli Leon Draisaitlin (2014) ohella kaikkien aikojen pienimmällä numerolla NHL:ään varattu saksalaispelaaja. Saman vuoden joulukuussa hän teki Senatorsin kanssa kolmivuotisen tulokassopimuksen. Tammikuun 2021 harjoitusleirin päätteeksi Stützle otti paikan joukkueensa NHL-kauden 2020–2021 avauskokoonpanosta. Hän teki NHL-debyyttinsä 19-vuotissyntymäpäivänään runkosarjan avauskierroksella 15. tammikuuta 2021 Toronto Maple Leafsia vastaan. Stützle merkittiin Senatorsin kakkosketjun vasempaan laitaan Derek Stepanin ja Jevgeni Dadonovin viereen. Hän sai ottelussa jääaikaa 12.11 minuuttia. NHL-uransa avausmaalin Stützle teki seuraavana päivänä 16. tammikuuta 2021 myös Toronto Maple Leafsia vastaan. Hän teki osumansa näyttävästi lyötyään Thomas Chabotin kaarisyötön ilmasta maaliin. Stützle valittiin ottelun kolmostähdeksi.

  

Syyskuussa 2022 Stüzle teki Senatorsin kanssa kahdeksanvuotisen ja yhteensä 66,8 miljoonan dollarin arvoisen jatkosopimuksen. Sopimus astuu voimaan alkaen kaudesta 2023-2024.

### Maajoukkueura

Stützle pelasi alle 20-vuotiaiden MM-kilpailuissa vuosina 2020 ja 2021. Ensimmäisessä turnauksessa hänet valittiin ensimmäisen Kazakstania vastaan pelatun karsintasarjan ottelun päätteeksi Saksan ottelun parhaaksi pelaajaksi. Vuoden 2021 turnauksessa Stützle toimi joukkueen kapteenina. Hän oli tehoilla 5+5=10 Saksan paras maalintekijä ja Stützle jakoi joukkueen sisäisen pistepörssin voiton John-Jason Peterkan kanssa. He jakoivat koko turnauksen pistepörssin kolmannen sijan Suomen Anton Lundellin kanssa. Stützle palkittiin koko turnauksen parhaana hyökkääjänä ja hänet valittiin tähdistökentälliseen. Valmennus valitsi Stützlen Saksan turnauksen yhdeksi kolmesta parhaasta pelaajasta. Hänet valittiin myös Kanadaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Stützle pelasi myös alle 18-vuotiaiden IA-divisioonan MM-kilpailuissa vuosina 2018 ja 2019, joista ensimmäinen turnaus päättyi hopeaan ja jälkimmäinen kultaan sekä Saksan sarjanousuun pääsarjatasolle. Hän jakoi tehoilla 2+7=9 koko turnauksen syöttöpörssin voiton joukkuetoverinsa Simon Gnypin kanssa sekä joukkueensa sisäisen pistepörssin voiton Nino Kinderin kanssa. Stützle valittiin turnauksen parhaaksi hyökkääjäksi. Hän on toiminut myös Saksan alle 17- ja 16-vuotiaiden maajoukkueiden kapteenina.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | Jungadler Mannheim | DNL Q | 8 | 6 | 12 | 18 | 2 | – | – | – | – | – | U18d1 A | 5 | 1 | 3 | 4 | 2 |
|  | Jungadler Mannheim | DNL | 25 | 18 | 29 | 47 | 8 | 5 | 4 | 4 | 8 | 2 |
| 2018–2019 | Jungadler Mannheim | DNL | 21 | 23 | 32 | 55 | 30 | 5 | 4 | 7 | 11 | 4 | U18d1 A | 5 | 2 | 7 | 9 | 12 |
| 2019–2020 | Adler Mannheim | DEL | 41 | 7 | 27 | 34 | 12 | – | – | – | – | – | JMM | 5 | 0 | 5 | 5 | 2 |
| 2020–2021 | Ottawa Senators | NHL | 53 | 12 | 17 | 29 | 14 | – | – | – | – | – | JMM | 5 | 5 | 5 | 10 | 8 | Ykköstähdistö |
| 2021–2022 | Ottawa Senators | NHL | 79 | 22 | 36 | 58 | 37 | – | – | – | – | – | MM | 3 | 0 | 2 | 2 | 4 |
| 2022–2023 | Ottawa Senators | NHL | 78 | 39 | 51 | 90 | 54 | – | – | – | – | – |
| 3 kautta | yhteensä | NHL | 210 | 73 | 104 | 177 | 105 | – | – | – | – | – |

Lähteet
-------

* Tim Stützle The Internet Hockey Databasessa (englanniksi)
* Tim Stützle Eurohockey-sivustolla (englanniksi)
* Tim Stützle *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Tim Stützle *Elite Prospects*. Everysport Media Group AB.  (englanniksi)
2. 1 2  Teiskonlahti, Kirsi: Lafreniere toi NHL:n ykkösvarauksen Kanadaan neljän välivuoden jälkeen – Ottawa nappasi kolmosvuorolla saksalaistaiturin tyylikkäällä tavalla *yle.fi*.  7.10.2020. Yleisradio Oy. Viitattu 7.10.2020.
3. ↑  Ferrari, Tony: Tim Stützle *dobberprospects.com*.  27.9.2019. Dobber Sports.  Arkistoitu 9.12.2019. Viitattu 9.12.2019. (englanniksi)
4. ↑  Elite Prospects - Krefelder EV 1981 U16 *eliteprospects.com*. Everysport Media Group. Viitattu 9.12.2019. (englanniksi)
5. ↑  Elite Prospects - Schüler-BL Stats 2016-2017 *eliteprospects.com*. Everysport Media Group. Viitattu 9.12.2019. (englanniksi)
6. ↑  Elite Prospects - DNL Stats 2017-2018 *eliteprospects.com*. Everysport Media Group. Viitattu 9.12.2019. (englanniksi)
7. ↑  Mike Lowry Twitterissä *twitter.com*.  31.12.2017. Mike Lowry. Viitattu 9.12.2019. (englanniksi)
8. ↑  Elite Prospects - DNL U20 Stats 2017-2018 *eliteprospects.com*. Everysport Media Group. Viitattu 9.12.2019. (englanniksi)
9. ↑  Adler verpflichten Tim Stützle *adler-mannheim.de*.  26.6.2019. Die Adler Mannheim Eishockey Spielbetriebs GmbH & Co. KG. Viitattu 9.12.2019. (saksaksi)
10. ↑  Matches *championshockeyleague.com*.  30.8.2019. Champions Hockey League (CHL) AG. Viitattu 9.12.2019. (englanniksi)
11. ↑  Matches *championshockeyleague.com*.  30.8.2019. Champions Hockey League (CHL) AG. Viitattu 9.12.2019. (englanniksi)
12. ↑  Thomas Sabo Ice Tigers - Adler Mannheim *DEL.org*.  13.9.2019. Deutsche Eishockey Liga GmbH & Co. KG. Viitattu 9.12.2019. (saksaksi)
13. ↑  Senators sign forward Tim Stuetzle to a three-year, entry-level contract *nhl.com/senators*.  27.12.2020. OTTAWA:  Ottawa Senators. Viitattu 28.12.2020. (englanniksi)
14. ↑  Tim Stützle allekirjoitti tulokassopimuksensa MM-kuplassa – "Hän on dynaaminen hyökkääjä, jolta odotamme paljon" *Jatkoaika.com*.  28.12.2020. Jatkoaika r.y. Viitattu 27.1.2021.
15. ↑  Fraser, Callum: Stutzle to make NHL debut for Senators against Maple Leafs *NHL.com*.  15.1.2021. National Hockey League. Viitattu 27.1.2021. (englanniksi)
16. ↑  Toronto Maple Leafs - Ottawa Senators - January 15th, 2021 *NHL.com*.  15.1.2021. National Hockey League. Viitattu 27.1.2021. (englanniksi)
17. ↑  Gürler, Eren: Nuoren NHL-tähden debyyttimaali ihastuttaa – katso, miten kiskaisi kiekon reppuun suoraan "puolivolleysta" *iltalehti.fi*.  17.1.2021. Alma Media Suomi Oy. Viitattu 27.1.2021.
18. ↑  Toronto Maple Leafs - Ottawa Senators - January 16th, 2021 *NHL.com*.  16.1.2021. National Hockey League. Viitattu 27.1.2021. (englanniksi)
19. ↑
20. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2020. IIHF. Viitattu 6.1.2020. (englanniksi)
21. ↑  Elite Prospects - WJC-20 Stats 2020-2021 *eliteprospects.com*. Everysport Media Group. Viitattu 9.12.2019. (englanniksi)
22. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2021. IIHF. Viitattu 7.1.2021. (englanniksi)
23. ↑  Elite Prospects - Germany U18 *eliteprospects.com*. Everysport Media Group. Viitattu 9.12.2019. (englanniksi)